ตลาดหุ้นเอเชียปรับตัวขึ้นเช้านี้ หลังดาวโจนส์พุ่งรับข่าวดอยซ์แบงก์
ตลาดหุ้นเอเชียปรับตัวขึ้นเช้านี้ หลังดาวโจนส์พุ่งรับข่าวดอยซ์แบงก์
3 ต.ค. 2559

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ ตามทิศทางของตลาดหุ้นนิวยอร์กที่ปิดทะยานขึ้นเมื่อวันศุกร์ เนื่องจากนักลงทุนคลายความวิตกกังวลเกี่ยวกับธนาคารดอยซ์แบงก์ หลังมีข่าวว่าทางธนาคารใกล้บรรลุข้อตกลงกับทางการสหรัฐในการลดการจ่ายค่าปรับเหลือเพียง 5.4 พันล้านดอลลาร์ ซึ่งลดลงเป็นอย่างมากจากระดับ 1.4 หมื่นล้านดอลลาร์ที่ทางกระทรวงยุติธรรมสหรัฐได้เรียกร้องในเบื้องต้น
โดยดัชนี MSCI Asia Pacific เพิ่มขึ้น 0.3% สู่ระดับ 140.12 จุด เมื่อเวลาประมาณ 9.10 น.ตามเวลาโตเกียว ดัชนี NIKKEI 225 ตลาดหุ้นญี่ปุ่นเปิดวันนี้ที่ 16,566.03 จุด เพิ่มขึ้น 116.19 จุด, ดัชนี HSI ตลาดหุ้นฮ่องกงเปิดวันนี้ที่ 23,652.83 จุด เพิ่มขึ้น 355.68 จุด, ดัชนี TAIEX ตลาดหุ้นไต้หวันเปิดวันนี้ที่ 9,219.52 จุด เพิ่มขึ้น 52.67 จุด, ดัชนี FTSE STI ตลาดหุ้นสิงคโปร์เปิดวันนี้ที่ 2,879.85 จุด เพิ่มขึ้น 10.38 จุด
ทั้งนี้ ตลาดหุ้นจีนปิดทำการวันนี้เนื่องในวันหยุดเฉลิมฉลองวันชาติ ตลาดหุ้นเกาหลีใต้ปิดทำการวันนี้เนื่องในวันสถาปนาประเทศ และตลาดหุ้นมาเลเซียปิดทำการวันนี้เนื่องในวันหยุดชดเชยปีใหม่อิสลาม